**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Czvitkovics Gyula** képviselő-testületi tag egy tájékoztatást szeretne adni a Képviselő-testület tagjainak. A legutóbbi bizottsági ülésen született egy bizottsági döntés, mely szerint a Mónus Illés utcát január 8-tól újra kétirányúsította a Bizottság, így ez a változás várható. Szerette volna, ha erről mindenki értesül.

**Kérdés:**

**Szép Dániel** képviselő-testületi tag Jegyző Asszonytól szeretné megkérdezni, hogy a választási kerülethatárok felülvizsgálatával kapcsolatban szükséges-e, illetve kell-e Körmenden módosítani kerületet, vagy marad minden.

***Dr. Stepics Anita*** *jegyző válaszul elmondja, közzé van már téve a kormend.hu oldalon a jegyzői döntés. Nem kellett hozzányúlni választókerülethez, de hozzáteszi, éppen hogy nem kellett. Éppen még beleesnek a törvényi keretekbe, történnek viszont építkezések, főként a Bástya utcában, amely kicsit megreformálta, átalakította a lakosságszámokat, de nem kellett beavatkozni, valószínűleg a következőnél be kell.*

**Szép Dániel** képviselő-testületi tag két dolgot említene még

* az Ady Endre utca csapadékvíz-elvezetésével kapcsolatban szeretné megkérdezni, pontosan hol áll most ez a történet. Volt képviselői interpelláció, aláírásgyűjtés, lakossági fórum, szerinte a fogadóórán is szóltak már Polgármester Úrnak ez ügyben. Csak az lenne a kérdése, mire várható, várható-e bármilyen intézkedés az utcának ezen részével kapcsolatban.
* Valamikor hoztak egy határozatot, hogy a Rádiót egy bizottság felül fogja vizsgálni. Szeretné megkérdezni, hogy ez hol tart, van- e valami eredmény, mert úgy emlékszik, hogy októberi időpont volt.

***Bebes István*** *polgármester elmondja, megbeszélték, hogy előkészületekbe ezt be kell emelni.* ***Tubolyné Balázs Nóra*** *irodavezető elmondja, volt egy elsőkörös próbálkozásuk a Városgondoksággal. Valamennyi munkát el is tudtak végezni, de megnyugtató eredményeket nem tudtak produkálni, mivel elég szakágú munkákat jelentett. Kértek újabb árajánlatokat, amely konkrétan az alapján veszi a beavatkozás szükségességét, hogy milyen ingatlanok előtt kell konkrétan beavatkozni. Ezt még nem kapta meg, de mostanra ígérték a küldést.*

***Bebes István*** *polgármester a Rádióval kapcsolatban elmondja, zárt ülésen a beszámolók közt kerül ez napirendre.*

***Tubolyné Balázs Nóra*** *irodavezető: Az Ady E. u. vízelvezető árok* ároktámfal javítás (55m) *javítására vonatkozó árajánlat szerint a kivitelezés br. 2 296 795,-Ft összegbe kerül. Ady E. u. zárt csapadék csatorna hálózat kialakítása vonatkozó kiviteli tervek készítése engedélyeztetéssel Br.2 413 000,-Ft összeg, tervezői indikatív árajánlat szerint.*

**Interpellációk:**

**Szlávik Csaba** képviselő-testületi tag elmondja, a mai ülésen is előfordult, hogy ügyrendi kérdésben kért szót, de mosolyra fakasztotta a képviselő társait. Ez mégsem annyira mosolyra fakasztó. Az október 27-i testületi ülésen a napirendi pont tárgyalásánál a vitát a Polgármester Úr lezárta. Ezután tovább folytatta a napirendhez kapcsolódó véleményének tolmácsolását. Mindezek után szót kért, ez lett volna a második hozzászólása, ezt megtagadta Polgármester úr. Ebben az esetben is, a 4 év alatt többször előfordult, hogy a napirendi pont lezárása után még véleményt nyilvánított a Polgármester, nem az érvényben lévő szmsz szerint vezette a testületi ülést. Az SZMSZ 6.§-a szerintaz elnök vitavezetési feladatai, a napirendi pontot megnyitja és bezárja, szavazást rendel el. Ezek alapján állítja, hogy több esetben is jogsértést követett el, kéri, hogy a következő testületi üléseket az ide vonatkozó szabályok szerint vezesse.

A másik dolog, hogy volt az elmúlt ülésen a sportcsarnok fűtési szezon cím alatt, hogy az NBI-ben játszó férfi kosárlabdacsapat számára az Önkormányzat továbbra is 100%-os támogatást biztosít a terem bérlete kapcsán. Kérte írásban, hogy forintálisan mennyi ez a támogatás, még nem kapta meg, így ha lehetne, akkor szeretné megkapni.

***Bebes István*** *polgármester kéri Jegyző Asszonyt, hogy ez kerüljön kiküldésre képviselő úrnak.*

**Szép Dániel** képviselő-testületi tag elmondja,

* az ipari út közvilágításával kapcsolatban szeretne interpellálni, arra felhívni a figyelmet, hogy a volt Eyblépületétől, illetve a fateleptől ahogy indul az S kanyar, egészen a Leggero - ig nagyon sok lámpa nem ég; műszakos rendben dolgoznak az emberek, reggel mikor mennek sötét van, van valamennyi járda, de ha valaki nem ügyel a kivilágításra, esetlegesen óvatlan az úton, akkor veszélyes is lehet ez, szeretné, ha a lámpák felújítása megtörténne, mert az ott nagyon balesetveszélyes.
* A másik dolog, igaz apróság, de itt van a karácsony, vélelmezhetőleg a programokon az emberek a Fő téren összpontosulnak, nyilván nappal is ott haladnak át; a 3 zászló, ami a fő téren van, elég ramaty állapotban van, ez egy apró, de fontos dolog, kéri, hogy azok legyenek kicserélve.

***Tubolyné Balázs Nóra*** *irodavezető:A műszaki iroda 2024. január 4-én jelezte a VILLKÁSZ Kft. felé hibát. A hiba kijavításáról visszajelzés nem érkezett, telefonon a szolgáltatót nem értük el, hogy visszajelzést kapjunk. A közvilágítási hibákat folyamatosan jelezzük, de nagyon nehéz előre jutni.*

**Petrovics László** képviselő-testületi tag 4 problémát szeretne felvetni:

* a Magyarnádaljai utca nyugati szakaszán nagyon sok ember közlekedik, annyira rossz állapotban van az út, hogy a kátyúkba téglát tesznek, az út mellett mennek el, nem tudja, van- e mód és lehetőség rá, de ezzel valamit kezdeni kell
* Kovatsik Úr még mindig nem vágta ki a bokrokat a kerítés mellől, ott árválkodnak most levél nélkül 3 – 4 méter magasan, ennek kivágását szeretné kérni
* a közvilágítással kapcsolatban annyit szeretne mondani, hogy 3 hónapja le van jelentve rengeteg lámpa; maga is le szokta jelenteni, de azt kérték, hogy Böcskey Úr jelentse le, egyfolytában küldi az e-mail-eket, nem veszik fel neki a telefont; Felsőberkiben a lefelé vezető út lekanyarodó sávjánál egyetlen egy lámpa nem világít; Felsőberki irányába, ahogy megyünk 3 darab lámpa van az elkerülő út felhajtó lehajtó ágáig, azok sem világítanak, ez nem szakaszhiba, hanem van ott 2 – 3 doboz, amely valami végett lenyomja a világítást; ez mind Alsóberkiben, mind Felsőberkiben, mind Horvátnádalján probléma; kedden mikor éjjeli ügyelet után ment haza, minden lámpa égett, úgy gondolta, jönnek megcsinálni, de sajnos estefele már ugyanazok a lámpák újra nem világítottak.
* Van egy nyírfa a Nádaljai kocsma mellett, amely nem jó helyen van; aki vele szemben lakik, ő kérte, hogy ha van rá mód és lehetőség, akkor ezt a fát onnan vágják ki; nyáron és ősszel jönne egy nagyobb vihar, ezt a fát az ő háza felé nyomja a szél, attól fél, hogy eltörik és vagy a vezetékre, vagy a házára borul.

***Tubolyné Balázs Nóra*** *irodavezető:Műszaki iroda a az útjavításra vonatkozóan kért árajánlatot, még nem kaptuk meg.*

*A temető üzemeltetője a nyesési munkákat tavaszig tervezi ütemezni.*

*A közvilágítási hibákat a műszaki iroda folyamatosan jelzi, sajnos visszajelzést még nem kaptunk.*

A Nádaljai u.-ban a kocsma udvar telekhatárán levő nyírfa szemrevételezéssel egészséges. A fa statikai egyensúlyának pontosabb meghatározását speciális húzásvizsgálat elvégzésével lehetséges. Az uralkodó szélirány észak- északnyugati, amely a fa-épület helyzetét tekintve pont az épület felöli irányú.

**Auer Miklós** képviselő-testületi tag elmondja, hogy

* a Bartók lakótelepen kifogásolta, hogy rendszám nélkül áll egy autó több hónap óta; most jelzi, hogy már kettő áll, azt a választ amit kapott, azzal megmagyarázzák azt, hogy tulajdonképpen miért is van az ott jó helyen, de tulajdonképpen mégsem tudják, foglalás alatt is van, ezt más városokban nem így csinálják; lejár az idő, odamegy a tréler, felteszi, elviszi a telephelyre, aztán ketyeg az óra, pakolási díj és egyszer csak lesz gazdája mind a két autónak; ezt ismételten jelzi, hogy a Bartók lakótelepen rendszám nélküli autók vannak;
* a Városfejlesztési bizottsági ülésen döntenek sokféle dologról, az lenne a kérése, hogy ezeket a döntéseknek a végrehajtását segítsék, mond is egy példát, amikor döntött a Bizottság, hogy a Bajcsy utcában a parkoló tábla alá kiteszik a személygépkocsi jellegrajzot, akkor az onnantól fogva személygépkocsi; van is egy lakossági kérés, hogy ismételten nézze meg a bizottság, megnézte, ki is rakta, most segítséget kérnek, mert a rendőrségtől azt a választ kapta, ha ezeket a táblákat kirakják, kihelyezik, akkor ők ennek a betartásában partnerek; azt szeretné kérni, hogy ezt valahogy továbbítsák a rendőrség felé, legyenek szívesek segítsék a Bizottságot;
* továbbra sem döntött a Bizottság, ami nem is olyan nagy baj, de előterjesztette, hogy ahogy haladnak a Rákóczi utcán kelet felé, a benzinkúttal szemben van egy veszélyt jelző tábla, amely felhívja a figyelmet, hogy kerékpáros közlekedés van; valóban, mert ott van a Karsai, Babati és Társa, az edzőterem, stb., ahova nem mindenki autóval és kerékpárral megy, hanem gyalogos is, ezért azt szeretné elérni, hogy ez alá a tábla alá helyezzenek el egy veszélyt jelző táblát, amely arra hívja fel a figyelmet, hogy ott gyalogosok is vannak; ez a tábla egyébként megvan, mert ha továbbmennek, ahol van egy kijelölt gyalogosátkelő, amely alapján el lehet érni a laktanyát, ott azonban rosszul van kint a jelzőtábla, mert csak azt mutatja meg, hogy gyalogos forgalom van, holott ott egy kiegészítő gyalogosátkelő hely van, ezért azt szeretné ha azt a táblát idehoznák, oda pedig egy igazi rendes veszélyt jelző táblát helyeznének ki;
* egyszer - kétszer előhozták már ezeket az elektromos kerékpáros fiatalokat, akik a Deák Ferenc utcán eszetlenül a szembeforgalommal szemben mennek, még csak körül sem néznek, szeretné ugyancsak kérni, Alpolgármester Úrnak is említette, hogy a következő ülésen ilyennel is foglalkozzanak, vagy legalábbis érintsék, hogy emberek, itt szembeforgalom van.

***Tubolyné Balázs Nóra*** *irodavezető:*

A közterületen hagyott, érvényes műszaki engedéllyel nem rendelkező gépjárművek eltávolítása érdekében a Műszaki iroda a tudomására jutott esetekben megteszi a gépjárművek tulajdonosainak felszólítását azok elszállítására. Ezek egy részében elegendő a felszólítás, pl. a Béke park esetében, ahonnan 3 autót tulajdonosai elszállítottak. Amennyiben a felszólítást követően a tulajdonos nem tesz eleget a gépjárművének elszállítására, abban az esetben az önkormányzat a gépjárművet elszállíthatja. Erre ezidáig azért nem került sor, mert az önkormányzat nem tud biztosítani olyan területet, ahol ezen gépjárműveket tárolni tudja, a Városgondnokság se tud befogadni ennyi autót.

A Bajcsy –Zs u.-ban a párhuzamos parkolást személygépkocsik számára kiegészítő táblával KRESZ tábla betartását a rendőrség folyamatosan ellenőrzi.

A Rákóczi F. u.-ban a Sport u.-i kereszteződésben kért táblaáthelyezést a városgondnokság 2024. január hónapban elvégzi.

***Bebes István polgármester*** *köszöni a felvétéseket, nyilván, van, ami jogosan ismétlődik, mert vannak problémák.*

Körmend, 2023.december 14.